62020CJ0209_RES
Vec C‑209/20
Renesola UK Ltd
proti
The Commissioners for Her Majesty’s Revenue and Customs
[návrh na začatie prejudiciálneho konania_ktorý podal Upper Tribunal (Tax and Chancery Chamber)]
Rozsudok Súdneho dvora (tretia komora) z 20. mája 2021
„Návrh na začatie prejudiciálneho konania – Colná únia – Posúdenie platnosti – Vykonávacie nariadenie (EÚ) č. 1357/2013 – Určenie krajiny pôvodu solárnych modulov zmontovaných v tretej krajine zo solárnych článkov vyrobených v inej tretej krajine – Nariadenie (EHS) č. 2913/92 – Colný kódex Spoločenstva – Článok 24 – Pôvod tovaru, na ktorého výrobe sa podieľali viaceré tretie krajiny – Pojem ‚posledné podstatné spracovanie alebo prepracovanie‘“
Akty inštitúcií – Základná právna úprava a vykonávacia právna úprava – Vykonávacia právna úprava, ktorej cieľom je spresniť abstraktné kritérium základnej právnej úpravy – Zmena colného kódexu Spoločenstva vykonávacím aktom spresňujúcim pojem „posledné podstatné spracovanie alebo prepracovanie“ na účely určenia krajiny pôvodu tovaru – Voľná úvaha Komisie – Nesprávne právne posúdenie – Neexistencia
(Nariadenie Rady č. 2913/92, články 24, 247 a 247a; nariadenie Komisie č. 2454/93, článok 39; nariadenie Komisie č. 1357/2013, odôvodnenia 1, 3, 4, 5, 6 a 7)
(pozri body 27 – 35, 37, 41, 42)
Akty inštitúcií – Odôvodnenie – Povinnosť – Rozsah – Vykonávacie nariadenie stanovujúce určité vykonávacie ustanovenia Colného kódexu Spoločenstva – Súdne preskúmanie
(Článok 296 ZFEÚ; nariadenie Komisie č. 1357/2013)
(pozri body 36, 43, 44)
Colná únia – Pôvod tovaru – Určenie – Podstatné spracovanie alebo prepracovanie – Pojem – Plnenie spočívajúce v montáži – Solárne moduly zmontované v tretej krajine zo solárnych článkov vyrobených v inej tretej krajine – Výber kritéria pôvodu spracovania solárnych článkov – Prípustnosť – Nesprávne posúdenie – Neexistencia
(Nariadenie Rady č. 2913/92, článok 24; nariadenie Komisie č. 1357/2003)
(pozri body 8, 39, 49 – 52 a výrok)
Zhrnutie
Commissioners for Her Majesty’s Revenue and Customs (Daňová a colná správa, Spojené kráľovstvo) uložila v roku 2016 spoločnosti Renesola UK Ltd (ďalej len „Renesola“) antidumpingové a vyrovnávacie clo na dovoz solárnych modulov zmontovaných v Indii zo solárnych článkov s pôvodom v Číne do Spojeného kráľovstva. Toto zdanenie sa zakladalo najmä na vykonávacom nariadení č. 1357/2013 (
1
), ktoré má za účinok, že tieto clá sa uplatňujú okrem iného na solárne moduly a panely vyrobené v iných tretích krajinách než v Číne, zo solárnych článkov pochádzajúcich z Číny tak, že kvalifikuje solárne moduly, na ktorých výrobe sa podieľali viaceré krajiny, ako moduly s pôvodom v krajine, z ktorej pochádzajú solárne články, ktoré ich tvoria. Táto kvalifikácia pôvodu sa zakladá na zásade uvedenej v článku 24 Colného kódexu Spoločenstva (
2
), podľa ktorej sa za krajinu pôvodu považuje krajina, v ktorej sa ako v poslednej uskutočnilo podstatné a hospodársky odôvodnené spracovanie výrobku, a to v podnikoch na to určených, a ktorého výsledkom je nový výrobok alebo ktoré predstavuje dôležitý stupeň výroby.
Renesola napadla uloženie tohto cla na súde z dôvodu, že vykonávacie nariadenie č. 1357/2013 je neplatné a že z hľadiska článku 24 Colného kódexu Spoločenstva sa dotknuté solárne moduly majú považovať za moduly s pôvodom v Indii. Upper Tribunal (Tax and Chancery Chamber) [Druhostupňový súd (oddelenie pre daňové a majetkové spory), Spojené kráľovstvo], ktorý rozhodoval o odvolaní, rozhodol položiť Súdnemu dvoru otázku týkajúcu sa platnosti vykonávacieho nariadenia č. 1357/2013 v rozsahu, v akom spresňuje určenie krajiny pôvodu solárnych modulov z hľadiska kritérií uvedených v článku 24 Colného kódexu Spoločenstva. Tento súd sa domnieva, že montáž solárnych modulov uskutočnená v Indii zo solárnych článkov vyrobených v Číne sa musí považovať za technicky zložitý a citlivý proces, ktorý umožňuje získať výrobky s osobitnými vlastnosťami, takže dotknuté solárne moduly by sa mali považovať za výrobky, v prípade ktorých došlo k poslednému podstatnému spracovaniu v Indii, a teda za výrobky s pôvodom v tejto tretej krajine a nie v Číne.
Súdny dvor vo svojom rozsudku potvrdil platnosť vykonávacieho nariadenia č. 1357/2013, pričom najmä usúdil, že posúdenie Európskej komisie neobsahuje nesprávne právne posúdenie ani zjavne nesprávne posúdenie a že prijatie tohto nariadenia je odôvodnené cieľom koherentného a jednotného vykonávania nielen colnej právnej úpravy, ale aj antidumpingovej právnej úpravy Únie.
Posúdenie Súdnym dvorom
Na úvod Súdny dvor pripomína, že Colný kódex Spoločenstva oprávňuje Komisiu, aby prijala všetky opatrenia potrebné alebo užitočné na jeho vykonanie. Konkrétne na základe článkov 247 a 247a Colného kódexu Spoločenstva môže Komisia na účely výkladu a uplatnenia abstraktných kritérií uvedených v článku 24 tohto kódexu prijať vykonávacie akty, akým je vykonávacie nariadenie č. 1357/2013. V prípade jednej alebo viacerých konkrétnych kategórií tovaru, na ktorých výrobe sa podieľali viaceré krajiny, krajinu, ktorá sa má považovať za tú, v ktorej má tento tovar svoj pôvod, možno spresniť prostredníctvom vykonávacieho aktu, pokiaľ sú splnené kritériá uvedené v článku 24 tohto kódexu, a v dôsledku toho takto určená krajina predstavuje krajinu, v ktorej došlo k „poslednému podstatnému spracovaniu“ uvedeného tovaru. Pokiaľ ide o tento posledný uvedený výraz, Súdny dvor najmä spresňuje, že tento výraz odkazuje na fázu výroby, počas ktorej tovar získa svoje použitie, ako aj osobitné vlastnosti a zloženie, ktoré predtým nemal, a ktoré nemajú podstúpiť ďalšie podstatné kvalitatívne zmeny.
Súdny dvor ďalej uvádza, že vykonávací akt prijatý Komisiou musí byť odôvodnený takými cieľmi, ako sú ciele spočívajúce v zabezpečení právnej istoty alebo jednotného uplatňovania colnej právnej úpravy Únie. Napokon odôvodnenie takéhoto aktu musí umožniť súdom Únie preskúmať jeho zákonnosť, či už v rámci priamej žaloby, alebo v rámci návrhu na začatie prejudiciálneho konania.
V prejednávanej veci Súdny dvor v prvom rade, opierajúc sa o odôvodnenia 1, 3 a 4 vykonávacieho nariadenia č. 1357/2013, rozhodol, že cieľ jednotného a koherentného vykonávania colnej právnej úpravy a antidumpingovej právnej úpravy Únie, v rámci ktorej sú stanovené antidumpingové a vyrovnávacie clá, odôvodňuje prijatie tohto nariadenia.
Pokiaľ ide v druhom rade o odôvodnenie uvedeného nariadenia, Súdny dvor rozhodol, že Komisia z právneho hľadiska dostatočne vysvetlila dôvody, ktoré ju viedli k spresneniu pôvodu solárnych modulov a panelov, ktoré umožňujú dotknutým subjektom pochopiť úvahy Komisie a napadnúť ich, ako aj Súdnemu dvoru posúdiť platnosť dotknutého nariadenia.
V treťom a poslednom rade Súdny dvor skúma odôvodnenie Komisie týkajúce sa určenia krajiny pôvodu dotknutých výrobkov z hľadiska kritéria „posledného podstatného spracovania alebo prepracovania“ uvedeného v článku 24 Colného kódexu Spoločenstva. V tejto súvislosti Súdny dvor uvádza, že Komisia sa nedopustila žiadneho nesprávneho právneho posúdenia alebo zjavne nesprávneho posúdenia. Súdny dvor najmä potvrdzuje posúdenie Komisie, podľa ktorého schopnosť zachytávať solárnu energiu a následne ju premeniť na elektrinu totiž možno považovať za podstatné vlastnosti solárnych článkov, modulov, ako aj panelov, a určujú ich použitie, takže spracovanie kremíkových doštičiek na solárne články má väčší význam na zlepšenia uskutočnených v neskoršej fáze montáže solárnych článkov v solárnych moduloch alebo paneloch a predstavuje tak „posledné podstatné spracovanie“ týchto jednotlivých výrobkov v zmysle článku 24 Colného kódexu Spoločenstva.
(
1
)	Vykonávacie nariadenie Komisie (EÚ) č. 1357/2013 zo 17. decembra 2013, ktorým sa mení nariadenie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. EÚ L 341, 2013, s. 47, ďalej len „vykonávacie nariadenie č. 1357/2013“).
(
2
)	Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (Ú. v. ES L 302, 1992, s. 1; Mim. vyd. 02/004, s. 307), zmeneného nariadením (ES) č. 2700/2000 Európskeho parlamentu a Rady zo 16. novembra 2000 (Ú. v. ES L 311, 2000, s. 17; Mim. vyd. 02/010, s. 239) (ďalej len „Colný kódex Spoločenstva“).